**Indokolás**

**Kistolmács Község Önkormányzata Képviselő-testületének**

**5/2020. (VII. 8.) önkormányzati rendelete**

**a helyi idegenforgalmi adóról szóló 11/2012. (XII. 6.) önkormányzati rendelet módosításáról**

Kistolmács Község Önkormányzata a helyi adókról szóló 1990. évi C. törvényben ( a továbbiakban: Htv) nevesített adónemek közül a 11/2012. (XII. 6.) önkormányzati rendeletével határozatlan időre bevezette az idegenforgalmi adót, melynek akkor a legfontosabb oka az önkormányzat saját bevételeinek növelése volt.

Magyarország gazdasági stabilitásáról szóló 2011. évi CXCIV. törvény 32. §-a rögzíti az adójogszabályok elfogadásával kapcsolatos időbeli korlátokat. Ennek alapján fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Tekintettel a fenti jogszabályban leírtakra, ha az Önkormányzat fizetési kötelezettség növekedését eredményező adórendeletét 2021. január 1. napjától kívánja hatályba léptetni.

A jogszabályi rendelkezések alapján a Képviselő-testület dönt a helyi adók bevezetéséről, az alkalmazott adómértékekről, kedvezményekről és mentességekről. A helyi rendeletben a Htv-ben megállapított mentességeken túl további mentességek megállapítására nem került sor.

Az adó mértékének - törvényi keretek között történő - meghatározása is az önkormányzat Képviselő-testületének határkörébe tartozik.

Minden évben a Pénzügyminisztérium által kiadott tájékoztató tartalmazza a különböző adónemekhez tartozó egyes tételes helyi adómértékek maximumát, melyet az önkormányzatok alkalmazhatnak. A jelenleg hatályos szabályokat figyelembe véve a tartózkodási idő utáni idegenforgalmi adó maximális mértéke 2019. adóévben 517,7 Ft//fő/vendégéjszaka, míg 2020. január 1-jétől 532,2 Ft/fő/vendégéjszaka lehet.

Kistolmács Község Önkormányzatánál az idegenforgalmi adó mértéke személyenként és vendég éjszakánként 200 Ft összegben került meghatározásra, azóta értékkövetés (valorizáció) nem történt.

Ugyanakkor az infláció mértéke 2009 – 2018 évek között kumuláltan 28,64 %-ot tesz ki, ami éves átlagban 2,55 % inflációt jelent.

Kiemelendő, hogy az adó alanya az a magánszemély, aki nem állandó lakosként az önkormányzat illetékességi területén legalább egy vendégéjszakát eltölt, így a fizetési kötelezettség is az adó alanyát terheli. Azonban az adó bevallása és a helyi adóhatóság részére történő megfizetése a szállásadó által– az önadózás szabályainak megfelelően – a tárgyhót követő hónap 15. napjáig történik.

Jelenleg havonta 7 adózó nyújt be idegenforgalmi adóbevallást az Önkormányzat felé.

Az adó alapját képező vendégéjszakák száma az alábbiak szerint alakult 2016 – 2019 között:

|  |  |  |
| --- | --- | --- |
| **Időszak** | **Vendégéjszakák száma (db)** | **Változás előző évhez képest (%)** |
| **2016** | 1 545 | - |
| **2017** | 1 646 | +6,5 |
| **2018** | 2 082 | +26,5 |
| **2019** |  |  |

Az önkormányzat idegenforgalmi adóból származó bevételének alakulása 2017–2019. között:

|  |  |  |
| --- | --- | --- |
| **Időszak** | **Adó bevétel (Ft)** | **Változás előző évhez képest (%)** |
| **2017** | 332 600 | - |
| **2018** | 371 800 | +11,8 |
| **2019** |  |  |

Az alábbi táblázat tájékoztató jelleggel tartalmazza, hogy a 2018. évi adóköteles vendégéjszakák számát alapul véve a jelenlegi 200 Ft-os, illetve a tervezett 300 Ft-os vagy 400 Ft-os adómértékkel számolva nagyságrendben mennyi idegenforgalmi adó bevételt jelentene az önkormányzat számára az adómérték növelése:

|  |  |  |
| --- | --- | --- |
| **Vendég éjszaka száma** | **Adómérték (Ft/fő)** | **Várható bevétel (Ft)** |
| 2 082 | 200 | 416 400 |
| 2 082 | 300 | 624 600 |
| 2 082 | 400 | 832 800 |

Az adóhatóság javaslata szerint az önkormányzat gazdasági érdekét jobban szolgálja az, ha a
300 Ft-os adómértéket fogadja el, tekintettel arra, hogy a 400 Ft-os adómérték bevezetése esetlegesen adóelkerülő magatartásra ösztönözné az adózókat.

2020. január 1-jétől a szálláshely bérbe adással foglalkozó jogi és természetes személyek szálláshely kezelő szoftver használatára kötelezettek. A turisztikai térségek fejlesztésének állami feladatairól szóló 237/2018. (XII. 10.) Korm. rendelet 15. §-a előírja a szálláshely szolgáltatók részére a havi adatszolgáltatási kötelezettség hatályba lépésnek időpontjait.

A jogszabályi szigorítás miatt várható, hogy a bejelentett vendégéjszakák száma a következő évtől növekedni fog.

Továbbá 2020. január 1-jétől a helyi adóhatóságnak hozzáférési lehetősége van az Nemzeti Turisztikai Adatszolgáltató Központ adatbázisához, így ellenőrzési tevékenység nélkül kontroll adatokat szerezhet a bevallásokban szerepeltetett vendégéjszakák számáról.

Kérem a Tisztelt Képviselő-testületet, hogy a rendelet-terveztet megvitatni és az előterjesztés szerinti tartalommal elfogadni szíveskedjen.

Letenye, 2020. július 6.

 **dr. Hámori Nóra**

 jegyző